《无诸钓龙台怀古三首 其三》
明代·林鸿

无诸东海上，有国在秦先。一朝逐秦鹿，戈甲相勾连。

高才已得逐，论封亦徒然。归来筑高台，投竿钓蜿蜒。

屠龙雄按剑，拂拭沧洲烟。英风振海岳，古月经蛮天。

昔人不可见，踪迹复堪怜。閒来弄秋水，渔情蔼清川。

云高碧海净，日落千山妍。莞歌古台上，醉向酒家眠。

作者简介：明福建福清人，字子羽。洪武初以人才荐，授将乐县学训导，官至礼部员外郎。性落拓不善仕，年未四十自免归。工诗，为闽中十才子之首。有《鸣盛集》。